## Odluka o troškovima postupka pred Športskim arbitražnim sudištem pri Hrvatskom olimpijskom odboru

### NN 72/1999 (9.7.1999.), Odluka o troškovima postupka pred Športskim arbitražnim sudištem pri Hrvatskom olimpijskom odboru

# HRVATSKI OLIMPIJSKI ODBOR

Temeljem članka 25. i 48. Pravila Hrvatskog olimpijskog odbora te članka
51. Arbitražnih pravila Športske arbitraže pri HOO-u, Hrvatski olimpijski
odbor je na 19. sjednici održanoj 25. svibnja 1999. godine donio

## **ODLUKU**

### **O TROŠKOVIMA POSTUPKA PRED ŠPORTSKIM ARBITRAŽNIM SUDIŠTEM PRI HRVATSKOM OLIMPIJSKOM ODBORU**

I. OPĆE ODREDBE

Članak 1.

Ovom odlukom određuju se pravila o troškovima u postupku pred Športskim
arbitražnim sudištem pri Hrvatskom olimpijskom odboru (u daljnjem tekstu:
ŠAS).

Članak 2.

1. Stranke koje sudjeluju u postupku pred ŠAS snose troškove postupka.

2. Troškovi postupka sastoje se od:

a) upisne takse;

b) troškova nagrada arbitara i posrednika;

c) administrativnih troškova;

d) materijalnih troškova postupka.

3. Prilikom podnošenja tužbe odnosno protutužbe tužitelj je dužan radi
podmirenja troškova postupka iz točaka a) do c) ovoga članka uplatiti u
korist ŠAS iznos utvrđen tarifom koja je sastavni dio ove odluke.

4. Odredba stavka 2. ovoga članka ne primjenjuje se ako je predsjednik
ŠAS odobrio odgodu plaćanja u smislu čl. 51. st. 4. Arbitražnih pravila
ŠAS.

Članak 3.

1. Materijalni troškovi postupka su troškovi uzrokovani:

a) izvođenjem dokaza,

b) vođenjem bilježaka o izvođenju dokaza (zapisnika,    stenograma i
sl.),

c) prevođenja,

d) održavanjem ročišta izvan sjedišta ŠAS,

e) troškovima arbitara koji nemaju prebivalište u mjestu    u kome se
postupak provodi (putni troškovi, dnevnice    i sl.).

2. Stranke su dužne posebno naknaditi materijalne troškove postupka.
Tajnik ŠAS može zatražiti od stranaka da polože predujam za te troškove
te odrediti visinu tog predujma u skladu s predvidivom visinom tih troškova.

3. Predujam troškova za izvođenje dokaza dužna je položiti ona stranka
koja predloži izvođenje dokaza.

4. Kad izvođenje dokaza predlože obje stranke ili kad ga arbitražni
sud odredi po službenoj dužnosti, arbitražni sud će odrediti da iznos potreban
za podmirenje troškova polože obje stranke u jednakim dijelovima. Ako je
izvođenje dokaza odredio po službenoj dužnosti, arbitražni sud može odrediti
i da troškove podmiri samo jedna stranka.

5. Troškove prouzročene vođenjem zapisnika (stenograma, tonske snimke)
o izvođenju dokaza (čl. 41. Arbitražnih pravila ŠAS) dužna je podmiriti
ona stranka koja predloži vođenje zapisnika.

6. Stranka koja je izabrala arbitra koji nema prebivalište u sjedištu
ŠAS dužna je naknaditi iznos potreban za naknadu troškova tog arbitra.

7. Stranka na čiji se prijedlog raspravno ročište održava izvan sjedišta
ŠAS dužna je naknaditi troškove prouzročene održavanjem tog ročišta.

8. O dužnosti polaganja i o visini predujma radi podmirenja troškova
iz ovoga članka odlučuje nakon konstituiranja arbitražnog suda arbitar
pojedinac odnosno arbitražno vijeće pred kojim se postupak provodi. Arbitri
će prije donošenja odluke pribaviti mišljenje tajnika ili predsjednika
ŠAS.

Članak 4.

Osoba koja predloži posredovanje ŠAS radi provođenja postupka mirenja
dužna je prilikom podnošenja prijedloga platiti u korist ŠAS predujam radi
podmirenja troškova mirenja.

Visinu predujma troškova mirenja određuje predsjednik ŠAS imajući u
vidu okolnosti pojedinog slučaja i primjenjujući na odgovarajući način
odredbe čl. 2., 3. i 5. ove Odluke.

II. TARIFA

Članak 5.

Tar. br. 1.

*Upisna taksa*

Upisna taksa za provođenje arbitražnog postupka iznosi 2.000 kuna.

Upisna taksa plaća se za registriranje spora u upisnicima ŠAS.

Upisna taksa uračunava se u iznos administrativnih troškova.

Uplaćena upisna taksa ne vraća se strankama.

Tar. br. 2.

*Troškovi za nagrade arbitara*

1. Za provođenje arbitražnog postupka pred ŠAS za nagradu arbitra pojedinca
ili predsjednika arbitražnog vijeća stranke trebaju uplatiti sljedeći iznos:

a) u stvarima čija vrijednost ne prelazi 10.000 kuna -    2.000 kuna.

b) u stvarima čija vrijednost prelazi 10.000 kuna, iznos iz    sljedeće
tabele:

```

Vrijednost predmeta spora 	Svota honorara:
	(od-do) u kn		osnovica (C) i postotak
				(D) za svotu iznad (A)
od (A)		do (B)		osnovica (C)	% (D)
10.000		50.000		2.000		7.5
50.000		100.000		5.000		5
100.000		500.000		7.500		3
500.000		1.000.000	19.500		1
1.000.000	10.000.000	24.500		0.2
10.000.000	na više		42.500		0.05

```

2. Ako u postupku sudi vijeće, stranke trebaju za svakog arbitra uplatiti
50% od iznosa određenog u skladu sa stavkom 1. ovog tarifnog broja.

Tar. br. 3.

*Administrativni troškovi*

Radi podmirivanja troškova rada ŠAS stranke trebaju uplatiti na ime
administrativnih troškova 10% od iznosa izračunanoga primjenom tar. br.
2. ove odluke, no ne više od 10.000 kuna.

Tar. br. 4.

*Vraćanje preplaćenog iznosa*

Ako tuženik u pismenom odgovoru na tužbu prizna u cijelosti tužbeni
zahtjev tako da se može donijeti odluka na temelju priznanja, tužitelju
će se vratiti 50% od plaćenog iznosa.

Zaključak o vraćanju iznosa iz prethodnih stavaka donosi tajnik ŠAS.

Ako tužitelj povuče tužbu odnosno protutužbu može mu se, imajući u vidu
tijek postupka koji je prethodio povlačenju tužbe, vratiti dio uplaćenog
iznosa, ali ne više od:

a) 80% u slučaju povlačenja tužbe prije održavanja prvog raspravnog
ročišta,

b) 40% u slučaju povlačenja tužbe u tijeku prvog raspravnog ročišta.

Zaključak o vraćanju iznosa iz stavka 1. ovog tarifnog broja donosi,
na prijedlog tajnika, predsjednik ŠAS.

III. ZAVRŠNE ODREDBE

Članak 6.

Ova odluka objavljuje se u "Narodnim novinama", a stupa na snagu danom
objavljivanja.

Broj: 967
Zagreb, 25. svibnja 1999.

Predsjednik
Hrvatskog olimpijskog odbora
**Antun Vrdoljak,** v. r.

Odluka, NN 72/1999-1320